Vociaru d'una talavesa

U vociaru d'una talavesa (o voceru d'una talavese) hè un vociaru di Corsica. Issu vociaru hè mintuvatu in i Canti populari di Corsica di Niculò Tommaseo è in i Canti populari corsi di Salvatore Viale. Una donna di a pievi di Talavu piegni u sa maritu, chì era vaccaghju (ma era dinò picuraghju, postu chì si faci ancu minzioni di i pecuri) ed hè statu tombu in piaghja da una di i so bestii.

 U vociaru 
Fù la piaghja la so morti
Duva stani li currachji
Oh crudeli, oh iniqua sorti
Par Francescu di li vacchi !
La corcia comu faraghju
À stà sola in quisti machji ?

Isfurcà vogliu lu palu
Quiddu di setti furcona
Ch'ùn ci s'appendi più zaniu
Nè cappucciu nè pilona ;
È taglià vogliu la coda
À Cimoscu ed à Falconi.

Dì dì dih ! par mè sò lutti
Fati un gridu univirsali
Frateddi è sureddi tutti;
Ùn hè statu pocu mali.
Mortu hè u capu di a famiglia
Oh la me sorti fatali !

U defuntu sipidditu, a veduva volta à a so capanna è discrivi l'intarramentu à a famiglia ed à i vicini:

Quandu lu posini in bara
È u cuddoni à li Prunelli
Piensini par doglia amara
Li pecuri cù l'agneddi;
È l'eghji di lu sarconu
Bè bè bè faciani anch'eddi.

Ripustò in Santa Maria
In a ghjesgia paruchjali
Lu piuvanu, anima mia !
Comu capi principali
Cantaia cù l'altri preta
Li cosi di lu missali.

Finiti li finzioni
Tutti pronti ad ubidì ni
Una folla di parsoni
Incumincioni à scrupì ni
Alzendu sopra una teghja
Par vulè lu sipiddì ni.

La corcia, da mè pinsaia
Chì ni farani avà d'eddu ?
Drentu à l'arca mi pinsaia
Ci fussi calchì purteddu
Ma vidì ch'è lu lamponi
Ind'u tafunacciu nieddu.

 Rifarenzi 
 Salvatore Viale, Canti popolari corsi, 1855, Fabiani:Bastia
 N. Tommaseo, 1841, Canti popolari - Canti toscani, corsi, illirici, greci, Venezia
 A. L. A. Fée, Voceri, Canti pupulari di a Corsica, 1850, Derivaux

Categoria:Voceru